SSTซื้อลิขสิทธิ์ไอศกรีมบาสกิ้น
&#8220;ทรัพย์ศรีไทย&#8221; ส่ง &#8220;มัดแมน&#8221; บริษัทย่อยซื้อไอศกรีม บาสกิ้น รอบบิ้นส์ กินรวบ 17 สาขาทั่วไทย
22 มิ.ย. 2555

“ทรัพย์ศรีไทย” ส่ง “มัดแมน” บริษัทย่อยซื้อไอศกรีม บาสกิ้น รอบบิ้นส์ กินรวบ 17 สาขาทั่วไทย
นายสัมฤทธิ์ ตันติดิลกกุล กรรมการผู้จัดการ บริษัท ทรัพย์ศรีไทย (SST) เปิดเผยว่า บริษัท มัดแมน ซึ่งเป็นบริษัทย่อยที่ SST ถือหุ้น 100% ประกอบธุรกิจโฮลดิงส์ ได้ซื้อทรัพย์สินที่ใช้ในการประกอบกิจการจำหน่ายไอศกรีมแบรนด์ บาสกิ้น รอบบิ้นส์ (Baskin Robbins) แต่เพียงผู้เดียวในประเทศไทยทั้งหมด จากบริษัท บิ๊ก สคู๊ป (Big Scoop) ซึ่งมี 17 สาขาในประเทศไทย
การซื้อครั้งนี้ได้ลงนามในสัญญาการซื้อขายสินทรัพย์กับผู้ขาย ในวันที่ 21 มิ.ย. 2555 คาดว่าการซื้อสินทรัพย์จะเสร็จสิ้นภายในวันที่ 1 ก.ค.นี้ ซึ่งขึ้นอยู่กับการขออนุมัติจากหน่วยงานที่เกี่ยวข้อง
“บริษัทได้ตั้งบริษัทย่อยทางอ้อมใหม่ ชื่อ โกลเด้น สคู๊ป เข้าไปถือทรัพย์สินที่ซื้อใหม่ มูลค่าการซื้อต่ำกว่าร้อยละ 15” นายสัมฤทธิ์ กล่าว
นายนาดีม ซาลฮานี ประธานเจ้าหน้าที่บริหารบริษัท มัดแมน กล่าวว่า การซื้อไอศกรีม บาสกิ้น รอบบิ้นส์ จะทราบรายละเอียดทั้งหมดในอีก 1 สัปดาห์ข้างหน้า หลังจากที่เซ็นสัญญาซื้อขายวันที่ 21 มิ.ย.ที่ผ่านมา
นายนาดีม กล่าวว่า ไอศกรีม บาสกิ้น รอบบิ้นส์ เป็นแบรนด์ไอศกรีมที่ดี มีคุณภาพสูง นำเข้าจากประเทศแคนาดา ซึ่งหลังจากซื้อบริษัท มัดแมน ทำแผนการตลาดมากขึ้น ปรับปรุงสาขาเดิมอยู่ในช่วงปีแรกนี้ของการซื้อให้เป็นสาขาที่สวยงาม ทันสมัย หลังจากนั้นจะเริ่มบุกขยายสาขาเพิ่ม
“แบรนด์บาสกิ้น รอบบิ้นส์ เป็นแบรนด์ที่มีคุณภาพ ซึ่งมัดแมนต้องการให้แบรนด์นี้ขยายมากขึ้น เรามีทีมงานบริหารที่เก่ง ที่ผ่านมาทีมบริหารมีประวัติการทำงานกับแบรนด์ที่ดี ทั้งโอ บอง แปง ดังกิ้น โดนัท” นายนาดีม กล่าว
สำหรับไอศกรีม บาสกิ้น รอบบิ้นส์ มีเจ้าของลิขสิทธิ์เดียวกับดังกิ้น โดนัท ในสหรัฐอเมริกา ที่ผ่านมากลุ่มเซ็นทรัลเป็นมือแรกในการนำลิขสิทธิ์เข้ามาทำ ก่อนจะจำหน่ายให้กับมือ 2 บริษัท บิ๊ก สคู๊ป และมือ 3 คือบริษัท มัดแมน บริษัทย่อย SST
แหล่งข่าวจากกรรมการ SST เปิดเผยว่า รายได้จากไอศกรีมยังไม่ได้รวมเข้ามาในประมาณการรายได้ปีนี้ และกำไรจะไม่เพิ่มจากไอศกรีม ซึ่งคงมีเป้ารายได้เดิมที่ 1,500 ล้านบาท เนื่องจากรายได้จากไอศกรีมจะนำไปช่วยการขาดทุนของไอศกรีมที่มีอยู่
กรรมการ SST กล่าวว่า SST มีแผนซื้อธุรกิจอาหารต่อเนื่องเพื่อต่อยอดธุรกิจ มีเป้าหมาย มีแบรนด์อาหารให้มากกว่า 3 แบรนด์ตามนโยบาย เนื่องจากธุรกิจอาหารคืนทุนเร็วภายใน 2-3 ปี
“SST จะขยายธุรกิจอาหาร โดยการซื้อกิจการขนาดเล็กไปเรื่อยๆ เพื่อให้มีแบรนด์อาหารจำนวนมาก ซึ่งธุรกิจเดิมคลังสินค้า ขยายตัวไม่มากแล้ว อนาคตจะย้ายเข้าอยู่กลุ่มอาหาร” แหล่งข่าวเปิดเผย